Edda Björgvins með heiðursverðlaunin ásamt Ársæli Níelssyni og Eyþóri Jóvinssyni , skipuleggjendum hátíðarinnar . ( mynd : Arjan Wilmsen og Tom Reinders ) Gamanmyndahátíð Íslands fór fram um síðustu helgi á Flateyri í fjórða sinn . Áhorfendur völdu heimildamyndina Kanarí eftir Magneu B. Valdimarsdóttir og Mörtu Sigríði Pétursdóttur fyndnustu mynd hátíðarinnar og Edda Björgvinsdóttir var heiðruð fyrir framlag sitt til gamanmyndagerðar á Íslandi á undan sérstakri hátíðarsýningu á Stellu í orlofi . Kosið var um fyndnustu mynd hátíðarinnar og var það heimildamyndin Kanarí eftir þær Magneu B. Valdimarsdóttir og Mörtu Sigríði Pétursdóttur sem áhorfendum þótti fyndnust og skemmtilegust . Myndin fjallar um þá einstöku íslensku menningu sem hefur tekið sér bólfestu á Kanarí . Fyndnasta erlenda stuttmyndin , að mati áhorefnda , var Robbish Robbers eftir Anders Teig , myndin fjallar um nokkra bankaræninga og eina flugu . Fyndnasta erlenda gamanmyndin í fullri lengd var Sawah eftir leikstjóran Adolf El Assal , þar sem íslenska leikkonan Elísabet Jóhannesdóttir fer með eitt aðalhlutverkið . Myndin fjallar um Skaarab , plötusnúð frá Egyptalandi sem er boðið að spila í Brussel . Á leiðinni glatar hann vegabréfinu sínu sem verður til þess að hann er álitinn flóttamaður og þarf að beita öllum ráðum til að komast á leiðarenda . Einnig má má nefna tónleika-bíósýningu Tónlistarskóla Ísafjarðar , þar sem nemendur léku undir Buster Keaton myndinni The Boat fyrir troðfullu húsi . Þann 25. september verða 10 ár frá því að Algjör Sveppi og leitin að Villa var frumsýnd og var því fagnað með barnasýningu að viðstöddum Sveppa . Haldnar voru tvær vinnusmiðjur í tengslum við hátíð ársins , Leiklistarskóli Borgarleikhússins var með námskeið í persónusköpun fyrir börn og þá var í fyrsta sinn haldin 48 stunda gamanmyndakeppni , þar sem þrjú lið voru skráð til leiks og unnu gamanmynd á 48 klukkustundum undir handleiðslu Arnórs Pálma , þar sem þema ársins var Fiskur . Myndin Ballarahaf eftir þá Margeir Haraldsson , Andra Fannar Sóleyjarson og Rúnar Inga Guðmundsson var kosin fyndnasta mynd 48 stunda keppninnar af áhorfendum . Klapptré er sjálfstæður miðill sem birtir fréttir , viðhorf , gagnrýni og tölulegar upplýsingar um íslenska kvikmynda - og sjónvarpsbransann . Ritstjóri og ábyrgðarmaður er Ásgrímur Sverrisson .